ספרי זוטא על במדבר יט ט
ואסף איש, ריבה נתין גר וממזר עבד משוחרר. או איש פרט לקטן? אמרת טהור, לרבות את הקטן: 

למשמרת, כיצד היו עושין? היו כותשין אותה במכתשת וכוברין אותה בכברות. ר' ישמעאל אומר בשל אבן, ר' עקיבא אומר בשל עץ. ובור היה נתון תחת האבן שהיתה נשרפת בתוכו, עשוי חלונות חלונות, חוטמה של זו כנגד חורדה של זו, וחוטמה של זו כנגד חורדה של זו, מפני קבר התהום 
כיצד היו עושין? חולקים אותה לשלשה חלקים. מניחים שליש בחלונות וסותמין אותן, ומחלקין שליש לכל המשמרות, ומניחין שליש בהר הבית; לקיים מה שנאמר ואסף איש טהור והניח: אוסף היה לפני מחנה ישראל ומניח במחנה ישראל: 

והניח אל מקום, היה רוק נתון תחתיו - טמא; על גביו - טהור. היה שרץ נתון תחתיו - טמא; על גביו - טהור. היה עומד על גבי תנור ועל גבי כירים ועל גבי מעטן של זיתים, ולגין של חטאת בידו - פסול. היה נסר מונח על גבי תנור ועל גבי כירים ועל גבי מעטן של זיתים, ולגין של חטאת תלוי בה - ב"ש פוסלין ובית הלל מכשירים: 

והיתה לעדת בני ישראל למשמרת, אמרו פעם אחת שאלו לומר: הרי פרה ששתת מי חטאת ונשחטה על אתר, מהיא? והיו מבקשין לטמא את בשרה; אמר להם ר' אליעזר בן יעקב: לכך נאמר והיתה לעדת בני ישראל למשמרת למי נדה. כשהם שמורים הם מי נדה, וכשאינן שמורים אינם מי נדה: 

לעדת בני ישראל למשמרת, כיצד היו משמרים אותה? היו מוסרים אותה לאדם נאמן והוא משמרה. אלא שחזרו לומר הכל נאמנין על טהרת הקדש ועל החטאת. בן בג בג אומר: והיתה למשמרת אינה רועה בעדר. 

למי נדה, לפי שנאמר ונתן עליו מים חיים, יכול אפר על המים או מים על האפר? אמרת למי נדה על המים תן נדה: 

חטאת, שיהיו מועלין בבשרה. ומנין אף באפרה? ת"ל היא: 

חטאת, שיהיו כל מעשיה לשם חטאת. יכול אם לא היו מעשיה לשם חטאת לא תהא כשרה? ת"ל היא.

 במדבר יט ט